

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2024-04-19 Nr. V-2024-

Peticijų komisijai Į 2024-04-10 Nr. V-2024-5611

**DĖL NUOMONĖS PATEIKIMO**

Teisės departamente 2024 m. balandžio 10 d. gauta Danielio Šitelio (toliau – Pareiškėjas) peticija, kuria siūloma pakeisti Lietuvos Respublikos baudžiamojo kodekso (toliau – BK) 231 straipsnį ir numatyti, kad šis straipsnis būtų taikomas ir tuo atveju, kai „piliečiui būtų trukdoma rinkti ikiteisminio tyrimo medžiagą“. Įvertinę Pareiškėjo peticijoje išdėstyto siūlomo BK pakeitimo turinį, taip pat peticijoje nurodytus pakeitimo argumentus, teikiame Teisės departamento nuomonę.

Atkreiptinas dėmesys, kad BK 231 straipsnis „Trukdymas teisėjo, prokuroro, ikiteisminio tyrimo pareigūno, advokato ar antstolio veiklai“ yra BK XXXIV skyriuje, kuris reglamentuoja nusikaltimus ir baudžiamuosius nusižengimus teisingumui. Lietuvos Respublikos Konstitucijos 109 straipsnyje numatyta, kad teisingumą Lietuvos Respublikoje vykdo tik teismai, tačiau nusikaltimų ir baudžiamųjų nusižengimų teisingumui skyriaus objektas yra platesnis, jis apima teisingumo ir teisinės valstybės interesų apsaugą, t. y. šio skyriaus normos saugo ir kitų teismams vykdant teisingumą dalyvaujančių subjektų (prokurorų, ikiteisminio tyrimo pareigūnų, advokatų, antstolių, bausmių vykdymo institucijų ir kitų teisingumo vykdymo procese dalyvaujančių subjektų) veiklą.

Vadovaujantis Baudžiamojo proceso kodekso (toliau – BPK) 164 straipsnio 1 dalį, ikiteisminį tyrimą atlieka ikiteisminio tyrimo pareigūnai. BKP 18 straipsnio 1 dalyje nustatyta, kad ikiteisminio tyrimo pareigūnas yra ikiteisminio tyrimo įstaigoje dirbantis asmuo, kuris šios įstaigos ar jos padalinio vadovo ar jų įgaliotų asmenų pavedimu atlieka šio Kodekso numatytus ikiteisminio tyrimo veiksmus: siekia nustatyti nusikalstamą veiką padariusį asmenį ir tokios veikos aplinkybes.

Atsižvelgiant į tai, kad Pareiškėjas nėra ikiteisminio tyrimo pareigūnas ir jo veikla negali būti laikoma „ikiteisminės medžiagos rinkimu“, Teisės departamento nuomone Pareiškėjo peticijoje teikiamas siūlymas papildyti BK 231 straipsnį nedera nei su BK 231 straipsnio, nei su BK XXXIV skyriaus objektu.

Departamento direktorius Dainius Zebleckis

M. Griščenko, tel. (0 5) 209 6552, el. p. mantas.griscenko@lrs.lt

M. Masteikienė, tel. (0 5) 209 6843, el. p. milda.masteikiene@lrs.lt